คณะกรรมการฝ่ายจัดพิธีการงานพระราชพิธีบรมราชาภิเษก ติดตามความคืบหน้าการทำงานของคณะอนุกรรมการ พร้อมทั้งเชิญชวนประชาชนสวมใส่เสื้อสีเหลือง ตลอดระยะเวลา 4 เดือน ตั้งแต่เมษายนถึงกรกฎาคม เนื่องในโอกาสพระราชพิธีบรมราชาภิเษก
คณะกรรมการฝ่ายจัดพิธีการงานพระราชพิธีบรมราชาภิเษก ติดตามความคืบหน้าการทำงานของคณะอนุกรรมการ พร้อมทั้งเชิญชวนประชาชนสวมใส่เสื้อสีเหลือง ตลอดระยะเวลา 4 เดือน ตั้งแต่เมษายนถึงกรกฎาคม เนื่องในโอกาสพระราชพิธีบรมราชาภิเษก          นายวิษณุ เครืองาม รองนายกรัฐมนตรี กล่าวภายหลังเป็นประธานการประชุมคณะกรรมการฝ่ายจัดพิธีการงานพระราชพิธีบรมราชาภิเษก ครั้งที่ 2/2562 ที่ห้องประชุม 109 สำนักงานปลัดสำนักนายกรัฐมนตรีว่า การประชุมครั้งนี้เป็นการติดตามงานของคณะอนุกรรมการในฝ่ายจัดพิธีการงานพระราชพิธีบรมราชาภิเษก ซึ่งประกอบด้วย 8 คณะอนุกรรมการ คือ คณะอนุกรรมการฝ่ายจารึกสุพรรณบัฏ ดวงพระบรมราชสมภพ และแกะพระราชลัญจกร , คณะอนุกรรมการฝ่ายจัดทำน้ำอภิเษก , คณะอนุกรรมการฝ่ายจัดขบวนพยุหยาตราทางสถลมารค , คณะอนุกรรมการฝ่ายจัดการเฝ้าทูลละอองธุลีพระบาทในการเสด็จเลียบพระนคร , คณะอนุกรรมการฝ่ายจัดการเฝ้าทูลละอองธุลีพระบาทในการพระราชพิธีบรมราชาภิเษก , คณะอนุกรรมการฝ่ายจัดคณะทูตานุทูตและกงสุลต่างประเทศเฝ้าทูลละอองธุลีพระบาทถวายพระพรชัยมงคล , คณะอนุกรรมการฝ่ายจัดขบวนพยุหยาตราทางชลมารค และคณะอนุกรรมการฝ่ายจัดทำหนังสือที่ระลึกและจดหมายเหตุ           โดยในที่ประชุมได้รายงานความคืบหน้าว่าขณะนี้มีการซักซ้อมเตรียมการทำความเข้าใจพิธีทำน้ำอภิเษกเป็นอย่างดี สามารถระบุแหล่งน้ำศักดิ์สิทธิ์ได้ทั้งหมดแล้ว รวมจำนวน 108 แห่งจากทั่วประเทศ รวมถึงการเตรียมคนโทสำหรับตักน้ำในพิธี นอกจากนี้ สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงมีพระราชวินิจฉัย เรื่องตราสัญลักษณ์พระราชพิธีบรมราชาภิเษกแล้ว ซึ่งจะนำไปใช้เป็นตราสัญลักษณ์ประดับคนโทบรรจุน้ำอภิเษก รวมถึงนำไปใช้ทำซุ้ม ทำธง ที่จะใช้ประดับบนถนนเส้นทางที่ใช้ในพระราชพิธี รวมถึงจัดทำเป็นเข็มกลัดที่ระลึก และประดับบนเสื้อสีเหลือง ที่สำนักงานปลัดสำนักนายกรัฐมนตรีจะจัดทำจำหน่าย โดยรายได้ทั้งหมดรัฐบาลจะทูลเกล้าทูลกระหม่อมถวายโดยเสด็จพระราชกุศลตามพระราชอัธยาศัย           "เรื่องของตราสัญลักษณ์ได้ทูลเกล้าทูลกระหม่อมถวายไป 6-7 แบบด้วยกัน ก็ได้มีพระราชวินิจฉัยลงมาแบบหนึ่ง มีความหมายที่สวยสดงดงาม ก็จะใช้พิมพ์บนเสื้อสีเหลือง ซึ่งอยากจะเชิญชวนประชาชนทั่วไปให้แต่งกายด้วยเสื้อสีเหลือง ท่านมีเสื้อสีเหลืองเก่าอยู่แล้ว หรืออะไรก็ตามมาใช้ แต่ว่าควรจะเป็นเสื้อที่มีตราสัญลักษณ์รัชกาลใหม่ ก็จะเป็นความเมหาะสมกว่า แล้วก็เชิญชวนให้แต่งกันในเดือนเมษายน พฤษภาคม มิถุนายน และกรกฎาคม 4 เดือน"            รองนายกรัฐมนตรี กล่าวด้วยว่า ที่ประชุมยังรายงานความคืบหน้าการเตรียมขบวนพยุหยาตราทางสถลมารค ในการเสด็จเลียบพระนคร จากพระบรมมหาราชวัง ไปยังวัดบวรนิเวศวิหาร วัดราชบพิตรสถิตมหาสีมาราม และวัดพระเชตุพนวิมลมังคลาราม รวมระยะทางประมาณ 7 กิโลเมตร ใช้เวลาประมาณ 4.30 ชั่วโมง รวมถึงการเตรียมขบวนพยุหยาตราทางชลมารค จากท่าวาสุกรีไปยังวัดอรุณราชวราราม เพื่อถวายผ้าพระกฐิน รวมระยะทางประมาณ 4 กิโลเมตร มีพลพายประจำเรือ 52 ลำ เป็นจำนวน 2,200 คน